Só skep jy 'n gedienstige, siellose universiteit | Netwerk24
Só skep jy 'n gedienstige, siellose universiteit
Deur Serf Hurter, Onrusrivier 05 Augustus 2020 05:00
Ek sluit graag aan by my goeie vriend Tom McLachlan se brief oor die Wilcocks-gebou se herbenaming (30.07).
In die wonderlike toespraaktoneel in die fliek Scent of a Woman raak lt.kol. John Slade (Al Pacino) die volgende kwyt: "There is nothing worse than amputating a soul."
In sy dolle najaag na inklusiwiteit en gedienstigheid is die owerhede van die Universiteit Stellenbosch besig om die siel uit Maties te ruk.
Erger nog, daardie owerheid is be-sig om sy grootste bate, naamlik sy alumni, van hom te vervreem deur dit wat vir die alumni waardevol en belangrik is, op te offer op die altaar van gedienstigheid.
Arme prof. Wilcocks was nie 'n politieke figuur wat opgeoffer moet word vir sy politieke denke of welke oorweging ook al nie.
Hy was slegs 'n pedagoog wat vir sy dienste vereer is deur 'n gebou na hom te noem.
Daardie gebou is deel van die siel van Stellenbosch. Dit was elke eerstejaar se eerste stop ná kennismaking met Stellenbosch. Die Wilcocks-gebou en Stellenbosch is vir die meeste alumni sinoniem.
Doe' so voort, owerheid van die Universiteit Stellenbosch, julle gaan oorbly met 'n deursigtige, gedienstige en siellose universiteit.